b"\n_START_ARTICLE_\nTyson Ross\n_START_SECTION_\nLjubiteljska kariera\n_START_PARAGRAPH_\nHodil je na srednjo \xc5\xa1olo Bishop O'Dowd High School v Oaklandu, ki stoji le nekaj kilometrov od stadiona, na katerem je kasneje igral kot \xc4\x8dlan ekipe Oakland Athletics. Nato se je vpisal na presti\xc5\xbeno University of California, Berkeley, pri kateri je igral za tamkaj\xc5\xa1njo baseballsko ekipo.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\nRoss je bil s strani ekipe v Oaklandu izbran v drugem krogu nabora lige MLB leta 2008. _NEWLINE_Na stopnji Single-A je v letu 2008 v 6 nastopih dovoljeval po 4,66 teka. V skupno 19,33 menjave je dovolil 11 tekov (10 zaslu\xc5\xbeenih) in 16 udarcev v polje ob 16 izlo\xc4\x8ditvah z udarci in 5 prostimi prehodi na bazo. Leto 2009 je ponovno za\xc4\x8del na stopnji Single-A, tokrat kot \xc4\x8dlan za\xc4\x8detne postave, in v 18 tekmah zbral 5 zmag, 6 porazov in dovoljeval po 4,17 teka. V 86,1 menjave je dovolil 49 tekov (40 zaslu\xc5\xbeenih) pri 78 udarcih v polje, z udarci izlo\xc4\x8dil 82 odbijalcev in dovolil 33 prostih prehodov na bazo. Sezono je zaklju\xc4\x8dil na stopnji Double-A v Midlandu, kjer je v 9 za\xc4\x8detih tekmah zbral 5 zmag in 4 poraze ter dovoljeval po 3,96 teka. V 50 menjavah je dovolil 22 tekov pri 40-ih udarcih v polje, 31-ih izlo\xc4\x8ditvah z udarci in 33-ih prostih prehodih na bazo.\n_START_SECTION_\nLiga MLB\n_START_PARAGRAPH_\nV sezoni 2010 je bil ocenjen kot 6. najbolj obetaven igralec v klubu. Kljub temu, da je sezono pre\xc5\xbeivel na stopnji Double-A in da je z ekipo igral le na petih tekmah na spomladanskem uigravanju, je bil na seznamu 40-ih mo\xc5\xbe ekipe. Prvi\xc4\x8d je v ligi MLB nastopil 7. aprila 2010 na tekmi proti ekipi Seattle Mariners. V 2,33 menjave je dovolil 1 udarec v polje in ni\xc4\x8d tekov. Z udarci je izlo\xc4\x8dil prvega odbijalca, s katerim se je soo\xc4\x8dil, vzornika iz otro\xc5\xa1tva Kena Griffeya mlaj\xc5\xa1ega, in nato dovolil prost prehod na bazo. V njegovem naslednjem nastopu, 11. aprila, je metal v treh menjavah proti ekipi  Los Angeles Angels of Anaheim in zabele\xc5\xbeil svojo prvo ubranjeno tekmo. 11. maja 2011 je, navkljub neubranjeni tekmi, proti ekipi  Texas Rangers uknji\xc5\xbeil svojo prvo zmago.\n_START_SECTION_\nZaloga metov\n_START_PARAGRAPH_\nRoss uporablja \xc5\xa1tiri razli\xc4\x8dne mete. Njegov glavni met je 4-\xc5\xa1ivna hitra \xc5\xbeoga, ki jo me\xc4\x8de pri hitrostih od 145-152 km/h, uporablja pa \xc5\xa1e 2-\xc5\xa1ivno ina\xc4\x8dico (143-149 km/h), drsalca (135-143 km/h) in spremenljivca (140-143 km/h), ki ga uporablja proti levi\xc4\x8darjem. V polo\xc5\xbeajih z dvema udarcema proti desni\xc4\x8darjem pogosto uporabi svoj drsalec."